Marko 15 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 15:1-47\nAkala lɛ akpɛtɛ tso he yɛ Golgota (21-32)\n15 Be ni je tsɛre nɔŋŋ lɛ, osɔfoi hiɛnaanɔbii lɛ kɛ onukpai lɛ, kɛ woloŋmalɔi lɛ, hɛɛ, Sanhedrin* muu lɛ fɛɛ tee ajina, ni amɛfi Yesu, ni amɛkɛ lɛ tee ni amɛkɛ lɛ yahã Pilato.+ 2 Ni Pilato bi lɛ akɛ: “Ani bo ji Yudafoi lɛ a-Maŋtsɛ lɛ?”+ Ni ehã lɛ hetoo akɛ: “Bo diɛŋtsɛ okɛɛ.”+ 3 Shi osɔfoi hiɛnaanɔbii lɛ kɛ saji babaoo shwie enɔ. 4 Agbɛnɛ, Pilato bɔi lɛ bimɔ ekoŋŋ akɛ: “Ani obɛ naajiemɔ ko?+ Kwɛmɔ saji babaoo ni amɛkɛshwieɔ onɔ.”+ 5 Shi Yesu hãaa hetoo ko dɔŋŋ, ni no hã Pilato naa kpɛ ehe.+ 6 Agbɛnɛ, gbi jurɔ fɛɛ gbi jurɔ nɔ lɛ, eŋmɛɔ gboklɛfonyo kome ni amɛbiɔ ni eŋmɛɛ ehe lɛ he ehãa amɛ.+ 7 No mli lɛ, awo nuu ko ni atsɛɔ lɛ Baraba lɛ kɛ maŋ hiɛ atuatselɔi komɛi ni gbe gbɔmɔ be ni amɛtseɔ atua lɛ tsuŋ. 8 No hewɔ lɛ, maŋbii lɛ kwɔ kɛba ni amɛbabɔi Pilato faikpamɔ akɛ efee tamɔ bɔ ni efeɔ daa ehãa amɛ lɛ. 9 Ehã amɛ hetoo akɛ: “Ani nyɛmiisumɔ ni maŋmɛɛ Yudafoi lɛ a-Maŋtsɛ lɛ he mahã nyɛ?”+ 10 Ejaakɛ Pilato le akɛ hetsɛ̃ hewɔ ni osɔfoi hiɛnaanɔbii lɛ kɛ lɛ hã lɛ.+ 11 Shi osɔfoi hiɛnaanɔbii lɛ wo maŋbii lɛ ayiŋ koni amɛbi ni aŋmɛɛ Baraba moŋ he ahã amɛ.+ 12 Ni Pilato here nɔ ekɛɛ amɛ akɛ: “No hewɔ lɛ, mɛni mifee mɔ ni nyɛtsɛɔ lɛ Yudafoi lɛ a-Maŋtsɛ lɛ mɔ?”+ 13 Amɛsaa amɛbolɔ amɛkɛɛ: “Gbee lɛ!”*+ 14 Shi Pilato tee nɔ ekɛɛ amɛ akɛ: “Mɛni hewɔ? Mɛɛ efɔŋ efee?” Shi amɛtee nɔ amɛbolɔ fe tsutsu lɛ amɛkɛɛ: “Gbee lɛ!”*+ 15 Shi akɛni Pilato miitao esa maŋbii lɛ ahiɛ hewɔ lɛ, eŋmɛɛ Baraba he ehã amɛ; ni be ni ehã agwao Yesu lɛ,+ ekɛ lɛ hã koni ayagbe lɛ yɛ tso jaŋŋ nɔ.+ 16 Agbɛnɛ, asraafoi lɛ kɛ lɛ tee kpo lɛ nɔ, ni ji, amralo lɛ shĩa lɛ mli lɛ, ni amɛtsɛ asraafoi akuu muu lɛ fɛɛ kɛbakpe.+ 17 Ni amɛwo lɛ atade ni hiɛ pɛpol kɔla ni amɛlo ŋmei akekere ni amɛkɛbu lɛ; 18 ni amɛbɔi lɛ ŋamɔ amɛkɛɛ: “Wɔmiiŋa bo,*+ Yudafoi lɛ a-Maŋtsɛ!” 19 Agbɛnɛ hu, amɛkɛ gãlã tswia eyiteŋ ni amɛfɛ̃ lajɔ̃ amɛshwie ehe ni amɛkoto lɛ. 20 Agbɛnɛ, be ni amɛye ehe fɛo amɛgbe naa lɛ, amɛjie atade ni hiɛ pɛpol kɔla lɛ yɛ ehe ni amɛkɛ etadei anɔhaanɔi lɛ wo lɛ. Ni amɛkɛ lɛ tee koni amɛyakala lɛ amɛkpɛtɛ tso jaŋŋ lɛ he.+ 21 Agbɛnɛ hu, amɛnyɛ Kirenenyo ko ni atsɛɔ lɛ Simon ni eji Aleksanda kɛ Rufo papa, ni jɛ ŋa nɔ eeba lɛ nɔ akɛ etere epiŋmɔ tso* lɛ.+ 22 Ni amɛkɛ lɛ tee he ni atsɛɔ jɛmɛ Golgota, ni eshishi ji, “Yitsoŋoŋohe” lɛ.+ 23 Biɛ ni amɛka akɛ amɛbaahã lɛ wain ni akɛ mire efutu mli yɛ,+ shi enuuu. 24 Ni amɛkala lɛ amɛkpɛtɛ tso jaŋŋ lɛ he ni amɛfɔ̃ etadei anɔhaanɔi lɛ anɔ oshiki kɛna nɔ ni mɔ fɛɛ mɔ baakɔ, ni amɛjara amɛhã amɛhe.+ 25 Ŋmɛlɛtswaa ni ji etɛ* lɛ nɔ amɛkala lɛ amɛkpɛtɛ tso jaŋŋ lɛ he. 26 Ni amɛŋma sane ni amɛkɛfɔ̃ enɔ lɛ akɛ: “Yudafoi lɛ a-Maŋtsɛ lɛ.”+ 27 Agbɛnɛ hu, amɛsɛŋ julɔi enyɔ yɛ tsei jaŋŋi anɔ yɛ emasɛi, mɔ kome yɛ eninejurɔ nɔ ni mɔ kome hu yɛ ebɛku nɔ.+ 28 * —— 29 Ni mɛi ni hoɔ lɛ wie wiemɔi fɔji amɛshi lɛ, ni amɛhoso amɛyitsei+ amɛkɛɛ: “Ei! Bo ni kulɛ obaakumɔ sɔlemɔ shĩa lɛ ni okɛ gbii etɛ ama lɛ,+ 30 jee piŋmɔ tso* lɛ nɔ okpeleke shi ni okɛhere bo diɛŋtsɛ ohe.” 31 Nakai nɔŋŋ osɔfoi hiɛnaanɔbii lɛ hu kɛ woloŋmalɔi lɛ ye ehe fɛo yɛ amɛteŋ, ni amɛkɛɛ: “Mɛi krokomɛi ehereɔ; shi lɛ diɛŋtsɛ lɛ, enyɛɛɛ ehe ehere!+ 32 Agbɛnɛ, hã Kristo lɛ, Israel Maŋtsɛ lɛ, akpeleke shi kɛjɛ piŋmɔ tso* lɛ nɔ koni wɔna ni wɔhe lɛ wɔye.”+ Mɛi ni asɛŋ amɛ yɛ tsei jaŋŋi anɔ yɛ emasɛi lɛ po wie amɛshi lɛ.+ 33 Be ni shɛ ŋmɛlɛtswaa ni ji ekpaa* lɛ, duŋ wo yɛ shikpɔŋ lɛ nɔ fɛɛ kɛyashi ŋmɛlɛtswaa ni ji nɛɛhu* lɛ nɔ.+ 34 Ni ŋmɛlɛtswaa ni ji nɛɛhu lɛ nɔ lɛ, Yesu bo kɛ gbee ni wa ekɛɛ: “Eli, Eli, lama sabaktani?” ni eshishi ji: “Mi-Nyɔŋmɔ, mi-Nyɔŋmɔ, mɛni hewɔ okwa mi?”+ 35 Ni be ni mɛi ni damɔ jɛmɛ lɛ ateŋ mɛi komɛi nu enɛ lɛ, amɛbɔi kɛɛmɔ akɛ: “Naa! Eetsɛ Elia.” 36 Kɛkɛ ni mɔ ko jo foi ekɛ kotsa yatsɔ wain ni joɔ mli, ni ekɛma gãlã naa, ni ekɛhã lɛ akɛ enu,+ ekɛɛ: “Nyɛshia lɛ! Nyɛhãa wɔkwɛa akɛ Elia baaba ebajie lɛ lo.” 37 Shi Yesu bo waa ni egbo.*+ 38 Ni jamɔhe lɛ mli pateeshɛŋ+ lɛ mli gba enyɔ, kɛjɛ ŋwɛi kɛbayi shi.+ 39 Agbɛnɛ, be ni asraafoiatsɛ* ni damɔ ehiɛ lɛ na akɛ egbo yɛ shihilɛi nɛɛ amli lɛ, ekɛɛ akɛ: “Lɛɛlɛŋ, nuu nɛɛ, Nyɔŋmɔ Bi ni.”+ 40 No mli lɛ, yei komɛi hu damɔ shɔŋŋ amɛmiikwɛ, amɛteŋ mɛi komɛi ji Maria Magdalena, kɛ Maria ni ji Yakobo Bibioo lɛ kɛ Yose mami lɛ, kɛ Salome,+ 41 mɛi ni be ni eyɔɔ Galilea lɛ, amɛnyiɛɔ esɛɛ ni amɛsɔmɔɔ lɛ+ lɛ, kɛ yei krokomɛi pii ni kɛ lɛ ba Yerusalem lɛ. 42 Agbɛnɛ, akɛni gbɛkɛnaashi eshɛ momo ni eji Hesaamɔkɛtoo Gbi, ni ji, gbi ni tsɔɔ Hejɔɔmɔ Gbi lɛ hiɛ lɛ hewɔ lɛ, 43 Yosef ni jɛ Arimatia, ni ji Ajinafoi lɛ ateŋ mɔ ko ni abuɔ lɛ waa, ni lɛ diɛŋtsɛ hu eemɛ Nyɔŋmɔ Maŋtsɛyeli lɛ ba. Ni ekɛ ekãa tee Pilato hiɛ ni eyabi koni akɛ Yesu gbonyo lɛ ahã lɛ.+ 44 Shi Pilato miitao ele akɛ egbo momo lo,* ni etsɛ asraafoiatsɛ lɛ, ni ebi lɛ kɛji egbo momo. 45 No hewɔ lɛ, be ni enu kɛjɛ asraafoiatsɛ lɛ naa akɛ egbo lɛ, ekɛ gbonyo lɛ hã Yosef. 46 Ni eyahé klala kpakpa, ni ejie lɛ kɛkpeleke shi, ni ekɛ klala kpakpa lɛ bala ehe, ni ekɛ lɛ yaŋmɛ gbonyobu*+ ni akpɛ́ yɛ tɛsaa mli lɛ mli; no sɛɛ lɛ, ekoklo tɛ kɛtsĩ gbonyobu lɛ naa.+ 47 Shi Maria Magdalena kɛ Maria, ni ji Yose mami lɛ tee nɔ amɛkwɛ he ni akɛ lɛ eŋmɛ lɛ.+\n^ Loo “emu enaagbee mumɔ.”\n^ Loo “Pilato hiɛ fee lɛ yaa akɛ egbo momo.”